COMUNICAT DE PRESĂ

18.05.2025

Echipa Tenis Club Focșani - Școala de Tenis George Bucuroiu și a Circuitului Vrancea Trophy, alături de Federația Română de Tenis, turează motoarele și se pregătesc de startul celei de-a XVI-a ediții a Turneului ITF Pro W15.000$ - Țiriac Foundation Futures, parte a Romanian Tennis Series, având din nou o listă remarcabilă de sportive înscrise pentru a lua startul la Focșani.

Și în acest an, aproximativ 400 de jucătoare din 49 de țări, de pe 6 continente, își manifestă dorința de a accede pe cele 80 de locuri disponibile în total pe tablourile de concurs, în calificări și pe cel principal, de a participa și lupta atât pentru punctele WTA (18 pentru câștigătoare) cât și pentru premiile totale în valoare de 15.000$, puși în joc de Fundația Ion Țiriac.

Menținerea, continuarea și dezvoltarea tradiției celui mai important eveniment sportiv internațional al municipiului Focșani și al județului Vrancea este, între altele, rodul încrederii și suportului oferit de cele mai importante entități ce coordonează activitatea de tenis la nivel național si internațional: Federația Română de Tenis și partenerii săi naționali, Federația Internațională de Tenis și, prin deosebita sa implicare, Fundația Ion Țiriac, cu întreaga serie de turnee Țiriac Foundation Futures susținute în România, ori celelalte programe de selecție și instruire oferite gratuit comunităților la nivel național, Focșaniul și Vrancea numărându-se de asemenea printre ele.

Organizarea și punerea la dispoziție a celor mai bune condiții de desfășurare a unor asemenea evenimente, presupune totuși chiar mai mult de atât, prin întreaga suită de servicii complementare oferite tuturor participanților. Iar echipa Tenis Club Focșani și a Circuitului Vrancea Trophy se bucură, pe lângă încrederea celor amintiți mai sus, și de susținerea unei puternice și dedicate echipe de Sponsori și Parteneri cât și a Primăriei Municipiului Focșani.

Ne manifestăm recunoștința pe această cale Sponsorilor principali - Alfredo Seafood, AG Grup Instal, Partenerilor Oficiali – Clinica Doctor de Zâmbete, Edil Italy, iDeșeuri, Clinica Tinereții și iDNA Power, Hotelurilor Oficiale – Hotel Kristal și Laguna Resort, Transportatorului Oficial - Scorpion, Furnizorului de echipament oficial - Uniformis, Primăriei Municipiului Focșani, Liceului cu Program Sportiv, tuturor Partenerilor implicați, prieteni și susținători, și bineînțeles Partenerilor Media, al căror aport de comunicare îl apreciem și pentru care le mulțumim în mod deosebit.

Ne bucurăm că standardul derulării este acela care aduce ediție după ediție atât cele mai bune sportive din anii precedenți, așa cum anul acesta, spre exemplu, avem bucuria să o regăsim din nou pe finalista din 2024 - Bianca Bărbulescu, alături de alte 3 jucătoare de top din România, membre ale Echipei Naționale de Cupa Federației (Billie Jean King Cup) precum Georgia Andreea Crăciun, Ilinca Dalina Amariei, Mara Gae. Iar alături de ele și alte jucătoare de înaltă perspectivă, pe care avem deosebita bucurie să le revedem la Focșani după ce, nu cu mult timp în urmă, constituiau Loturile și Echipele Naționale alături și de fosta noastră sportivă Maria Daciana Ciubotaru, aflată acum la studii în Statele Unite, ocazie cu care îi urăm baftă și multă sănătate.

Pe cât mai mulți dintre dumneavoastră, cu mic cu mare, vă așteptăm și cu alte surprize, chiar anticipat, între 31 mai și 08 iunie 2025, tot pe două baze sportive: cea a Tenis Club Focșani – Școala de Tenis George Bucuroiu din capăt Str. Alunului (Cartier Livadă), cu intrare din Str. Cuza Vodă, atât pentru evenimente conexe, meciuri de calificări cât mai ales cele de pe tabloul principal, dar și cea a Liceului cu Program Sportiv din Str. 1 Decembrie 1918, prin bunăvoința Direcțiunii și a Primăriei Municipiului Focșani, pentru antrenamente oficiale și meciuri din tabloul de calificări, intrarea fiind liberă pentru iubitorii tenisului, dar și pentru orice curios!

Echipa Tenis Club Focșani – Școala de Tenis George Bucuroiu

Echipa Vrancea Trophy